Αγαπητοί γονείς, αγαπητά παιδιά,

Ζούμε δύσκολες και πρωτόγνωρες μέρες εξαιτίας της πανδημίας που μαστίζει όλη την ανθρωπότητα. Η κρίσιμη αυτή κατάσταση έχει επιβάλει την αναστολή της φοίτησης των παιδιών ώστε να αποφευχθεί η εξάπλωση του ιού. Προτεραιότητα είναι η διασφάλιση της υγείας όλων μας. Συνεπώς, ακολουθούμε πιστά τις οδηγίες του Υπουργείου Υγείας και μένουμε σπίτι για να αποτρέψουμε τη διασπορά του ιού COVID-19.

Σε αυτές τις δύσκολες περιστάσεις, το σχολείο επιδιώκει να βρίσκεται δίπλα από τα παιδιά και να τα στηρίζει. Γι΄αυτό, η διεύθυνση και οι εκπαιδευτικοί του σχολείου μας λειτουργούμε συλλογικά στη βάση ενός συμφωνημένου Σχεδίου Δράσης ώστε να βοηθήσουμε τα παιδιά να αξιοποιήσουν παραγωγικά και δημιουργικά τον χρόνο τους. Σε αυτά τα πλαίσια, οι εκπαιδευτικοί έχουν ετοιμάσει σχετικό υλικό με εμπεδωτικές και δημιουργικές δραστηριότητες. Η ιστοσελίδα του σχολείου αναβαθμίζεται με υλικό, για όλες τις τάξεις και όλα τα μαθήματα, το οποίο περιλαμβάνει κείμενα, παρουσιάσεις, βίντεο, εκπαιδευτικά παιχνίδια, ιστοσελίδες, ιδέες για δημιουργική απασχόληση κ.ά. Στο παρόν στάδιο, θα προσφέρεται εξ αποστάσεως παιδαγωγική στήριξη, με τον τρόπο που έχει συμφωνηθεί με τη δασκάλα σας (ιστοσελίδα, ηλεκτρονικό ταχυδρομείο, viber). Παρακαλούμε όπως τα παιδιά ακολουθήσουν ένα καθημερινό πρόγραμμα, για σωστή αξιοποίηση του χρόνου τους, το οποίο να συμπεριλαμβάνει δραστηριότητες μελέτης, επίσκεψη σε εκπαιδευτικές ιστοσελίδες, άσκηση, σωστή διατροφή, παιχνίδι, τραγούδι, ζωγραφική και ακρόαση εκπαιδευτικών τηλεοπτικών εκπομπών.

Επισημαίνεται ότι τα φυλλάδια εργασιών, τα οποία σας αναθέτουν οι δασκάλες σας, δεν χρειάζεται απαραίτητα να εκτυπώνονται. Συστήνεται όπως χρησιμοποιηθεί ένα τετράδιο ή να συμπληρώνονται οι εργασίες ηλεκτρονικά. Σε τακτά διαστήματα και όπου χρειάζεται θα αποστέλλονται λυμένα φυλλάδια ώστε να γίνεται αυτοδιόρθωση. Επίσης, τονίζεται ότι η αξιοποίηση του διαδικτύου από τα παιδιά πρέπει να γίνεται υπό την επίβλεψη των γονέων για την ασφάλειά τους.

Κλείνοντας, εύχομαι να ξεπεράσουμε αυτή τη δοκιμασία και να επανέλθουμε στην καθημερινότητά μας με υγεία, το συντομότερο δυνατόν. Καλή επάνοδο στο σχολείο!

Μαρία Ξάνθου

Διευθύντρια